כבר ימים ארוכים שהים לא שקט: שייטת ספינות הטילים של חיל הים תרגלה בשבועות האחרונים תרחישים רבים הכוללים עימות עם ציי אויב, מענה לאיומי טרור ושיתוף פעולה עם חיל האוויר. בסרטון שמפרסם צה"ל היום ניתן לראות גם ירי טיל ים-ים שבוצע בהצלחה. מפקד חיל הים: "לוחמי השייטת הפגינו יכולות מרשימות והוכיחו כי הם מוכנים לכל משימה שידרשו לה"
| פורסם 01/08/12 17:09 הדי הפיצוצים עדיין מרעידים את חוף הים: היום (ד') הסתיים אימון נרחב של שייטת ספינות הטילים של חיל הים (שייטת 3), אשר נערך כבר שבועות רבים וכלל תרחישים רבים. בין היתר, קרבות עם ספינות אויב, נחיתת מסוקי חיל האוויר על הספינות ואף ירי של טיל ים-ים שבוצע בהצלחה, כפי שניתן לראות בסרטון המסכם.
אין ספק שחיל הים מפגין יכולות רבות לאחרונה. לפני כחודשיים הצטרפנו לאימון ספינות הקרב של פלוגת הדבורות, וכמו כן קיבלנו הצצה לסימולטור החדשני של חיל הים והתוודענו לגדנ"ע צוללות שנערך לראשונה. וכמובן אי אפשר לדבר על היכולות החדשות של חיל הים בלי להזכיר את הצוללת המתקדמת החדשה שצה"ל קיבל מגרמניה ואשר אמורה להצטרף לשורות חיל הים ב-2013.
ספינות הטילים, אשר מככבות בסרטון אותו שחרר דובר צה"ל היום, מהוות את עיקר הכוח הלוחם של חיל הים ולוקחות חלק עיקרי בהגנה הנדרשת אל מול ארגוני טרור, פעילויות פח"ע, אוניות לא מורשות ועוד. הסטי"לים, שכיכבו בתקשורת ממש לא מזמן לאחר אימון משותף עם חיל הים היווני, פועלים מסביב לשעון בפטרולים ובסיורים לאורך חופי המדינה, ונוטלים חלק במבצעים רבים כנגד גורמים עוינים, המסווגים בחלקם.
בסרטון ניתן להתרשם מהיכולות השונות של לוחמי ספינות הטילים, החל מירי ממכונות ירייה ותותחים, דרך שיתוף פעולה צמוד עם חיל האוויר ועד ירי ארוך טווח על ספינות אויב. מפקד חיל הים, אלוף רם רוטברג, סיכם את האימון ואמר כי "שייטת 3 תרגלה באימון זה תרחישים מורכבים והעמיקה את יכולותיה מול האיומים. לוחמי השייטת הפגינו יכולות מרשימות והוכיחו כי הם מוכנים לכל משימה שידרשו לה. חיל הים ימשיך לחזק ולהעמיק את שיתוף הפעולה עם הזרועות השונות וימשיך לפעול להגנת המרחב הימי ולשמירה על בטחון אזרחי מדינת ישראל".